Virallinen lehti nro C 297 , 15/10/1999 s. 0115



KIRJALLINEN KYSYMYS E-3918/98 esittäjä(t): Graham Mather (PPE) komissiolle (4. tammikuuta 1999) Aihe: Ecofin-neuvoston kokous 1. joulukuuta 1998 Alunperin ministerien oli tarkoitus keskustella tässä kokouksessa arvonlisäveroa käsittelevän neuvoa-antavan komitean ja valmisteverokomitean työstä. Ajan puutteen vuoksi keskustelua ei ehditty käydä. Ministerit keskustelivat kuitenkin menettelysääntötyöryhmän yritysverotusta koskevasta työstä. Voiko komissio antaa yksityiskohtaiset tiedot kaikista virallisista ja epävirallisista ryhmistä ja komiteoista, jotka tällä hetkellä toimivat aktiivisesti EU:n tasolla verotuksen ja veropolitiikan parissa, sekä ilmoittaa näiden ryhmien tehtävät ja kokoonpanon? Komission jäsenen Mario Montinkomission puolesta antama vastaus (24. helmikuuta 1999) Seuraavat komission komiteat ja työryhmät toimivat tällä hetkellä aktiivisesti kyseisellä alalla: - Arvonlisäverokomitea, joka koostuu asiaa käsittelevien viranomaisten edustajista ja jonka puheenjohtajana toimii komission edustaja. Komitean tehtävänä on toimia neuvonantajana kaikissa kuudennen alv-direktiivin tulkintakysymyksissä. - Valmisteverokomitea, joka koostuu asiaa käsittelevien viranomaisten edustajista ja jonka puheenjohtajana toimii komission edustaja. Komitean tehtävänä on antaa lausuntoja valmisteverosta annettujen direktiivien soveltamis- ja tulkintakysymyksissä (sääntelykomitea). - Välillisen verotuksen alan hallinnollisen yhteistyön pysyvä komitea (SCAC), joka koostuu asiaa käsittelevien viranomaisten edustajista ja jonka puheenjohtajana toimii komission edustaja. Komitea on toimivaltainen hallinnollisen yhteistyön alalla. Se käsittelee kysymyksiä, jotka liittyvät hallinnollisesta yhteistyöstä välillisen verotuksen alalla 27 päivänä tammikuuta 1992 annetun neuvoston asetuksen (ETY) 218/92(1) ja jäsenvaltioiden toimivaltaisten viranomaisten keskinäisestä avusta välittömien verojen alalla 19 päivänä joulukuuta 1977 annetun neuvoston direktiivin 77/799/ETY(2) soveltamiseen. Lisäksi komitea on Fiscalis-ohjelman hallintokomitea sisämarkkinoiden välillisen verotuksen järjestelmiä vahvistavan yhteisön toimintaohjelman (Fiscalis-ohjelma) hyväksymisestä 30 päivänä maaliskuuta 1998 tehdyn Euroopan parlamentin ja neuvoston päätöksen N:o 888/98/EY(3) nojalla. SCAC:lla on kolme alakohtaista alakomiteaa: SCAF (petostentorjunnan alakomitea), SCAT (koulutuksen alakomitea) ja SCIT (tietotekniikan alakomitea). - Veropoliittinen ryhmä, joka koostuu valtiovarainministerien henkilökohtaisista edustajista ja jonka puheenjohtajana toimii verotusasioista vastaava komission jäsen. Ryhmä perustettiin keskustelufoorumiksi, jossa käsitellään nykyiseen veropolitiikkaan liittyviä kysymyksiä ottaen huomioon yhteisön tavoitteet, jotka koskevat kilpailun vääristymien vähentämistä sisämarkkinoilla, valtionkassaan kohdistuvien merkittävien tulonmenetysten ehkäisemistä ja työpaikkojen luomista edistävää toimintaa. Veropoliittisen ryhmän alainen työryhmä, joka koostuu veroviranomaisten edustajista, vastaa lisäeläke- ja henkivakuutusjärjestelmien verotukseen liittyvästä pohdinnasta. - Tulli- ja verohallintojen pääjohtajien kokoukset ja välillisestä verotuksesta vastaavien varapääjohtajien kokoukset, joiden aikana tarkastellaan kaikkia heidän toimialaansa kuuluvia tärkeitä kysymyksiä. - Työryhmä nro 1, joka koostuu asiaa käsittelevien viranomaisten edustajista ja jonka puheenjohtajana toimii komission edustaja, on neuvoa-antava työryhmä, jonka tehtävänä on avustaa komissiota alv:tä koskevien lainsäädännöllisten toimenpiteiden valmistelussa. Komission komiteoiden ja työryhmien lisäksi neuvostoon on perustettu seuraavat erikoistyöryhmät: - Yritysverotuksen käytännesääntöjä käsittelevä ryhmä, joka koostuu jäsenvaltioiden korkean tason edustajista. Ryhmä vastaa jäsenvaltioiden välillä joulukuussa 1997 tehdyn, yritysveron alan haitallisen kilpailun poistamiseen tarkoitettujen käytännesääntöjen käyttöönottoa koskevan sopimuksen seurannasta. - Raha-asioita käsittelevä ryhmä, joka koostuu jäsenvaltioiden veroviranomaisten ja komission edustajista, on neuvoston työryhmä, jonka tehtävänä on tarkastella kaikkia toimialaansa kuuluvia komission ehdotuksia. (1) EYVL L 24, 1.2.1992. (2) EYVL L 336, 27.12.1977. (3) EYVL L 126, 28.4.1998.